**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna, saj sem spoznala veliko novih ljudi, obiskala nove kraje in samostojno živela v tujini ter se naučila veliko novih uporabnih znanj za življenje in za socialno delo.

**Ste imeli redna predavanja v angleščini ali samo občasne konzultacije?**

Vsa predavanja so potekala v angleščini.

**Kako bi ocenili kakovost študija?**

Vsi profesorji so bili dobro pripravljeni in so zelo dobro govorili angleško, vendar se je veliko predmetov ponovilo, ki smo jih že imeli v Sloveniji. Najbolj všeč so mi bili predmeti, kjer so povabili goste z drugih fakultet in profesorje, ki delajo v določeni stroki (npr. Working with Traumatized Refugees).

**Kakšni so bili profesorji? Bi kateri predmet/profesorja posebej pohvalili/skritizirali?**

Vsi profesorji so bili zelo prijazni in vedno pripravljeni odgovoriti na vsa vprašanja, ki smo jih zastavili. Vsi so se trudili, da bi nam omogočili čim boljši študij.

**Kakšni so življenjski stroški v primerjavi s temi v Sloveniji?**

Največja razlika s stroški v Sloveniji je namestitev, saj je v Münchnu veliko dražja. Hrana in pijača v trgovini stane približno isto, če kupuješ v trgovinah, kot so Lidl, Aldi, Penny ... Hrana in pijača v lokalih in barih pa sta veliko dražji kot v Sloveniji.

**Koliko je treba imeti za namestitev? Ste bivali v študentskem naselju ali zasebnem stanovanju?**

Bivala sem v študentskem domu in za namestitev za sobo s kopalnico in kuhinjo, ki smo si ju delili s celim nadstropjem, sem plačevala 330 € na mesec.

**Je ustanova velika? Sprejme veliko tujih študentov?**

Fakulteta, ki sem jo obiskovala, ni tako velika v primerjavi z drugimi fakultetami v Münchnu, vendar če jo primerjamo s slovensko, bi rekla, da je še vedno večja. V semestru, ko sem bila sama na izmenjavi, nas je bilo približno 15 Erasmus študentov na izmenjavi. Veliko je tujih študentov, vendar študirajo kot redni študenti v nemškem jeziku.

**Kakšne so možnosti za druženje z domačimi in tujimi študenti?**

Z domačimi študenti je najlažje dobiti stike med predavanji, saj predavanja v angleščini obiskujejo tudi redni študenti. So odprti in se radi družijo s tujimi študenti.

**Kakšno je mesto?**

Mesto je zelo lepo. Na začetku se zdi, da je zelo veliko, še posebej v primerjavi z Ljubljano, vendar se zelo kmalu privadiš in spoznaš najpomembnejše poti. V mestu je veliko parkov z možnostjo za rekreacijo in sprehode ter druženje.

**Kako je bilo poskrbljeno za obšolske dejavnosti?**

Če si želiš, se lahko vključiš v programe za različne športne rekreacije, ki so za študente zelo poceni. Imeli smo tudi nekaj organiziranih druženj z Erasmus študenti in tutorji, vendar bi jih bilo lahko po mojem mnenju več.

**Kaj priporočate študentom, ki nameravajo iti na študij tja?**

Če si želite živeti v tujini, a še vedno blizu doma, bi študij v Münchnu definitivno priporočila.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Da: katra.zajc@gmail.com